
PËR SHPALLJEN E REZULTATIT PËRFUNDIMTAR TË ZGJEDHJEVE PËR ORGANET E QEVERISJES VENDORE TË DATËS 18.02.2007

Komisioni Qendror i Zgjedhjeve, në mbledhjen e datës  8.6.2007, me pjesëmarrjen e:

Çlirim	GJATA	- Kryetar
Flamur	ÇATO - Zv/Kryetar 
Arben	RISTANI - Anëtar
Dëshira	SUBASHI - Anëtare
Dodë	PRENGA - Anëtar
Fatmir	KUMBARO - Anёtar
Genti 	SHALA - Anёtar
Klement ZGURI - Anëtar
Shkëlqim HYSI	 - Anëtar

Shqyrtoi çështjen me 

OBJEKT:  Shpallja e rezultatit përfundimtar të zgjedhjeve për organet e qeverisjes vendore të vitit 2007
BAZË LIGJORE:  Neni 2, pika 34, neni 29, pika 1 dhe 4, të ligjit nr.9087, datë 19.6.2003 “Kodi Zgjedhor i Republikës së Shqipërisë”, i ndryshuar
KQZ, pasi shqyrtoi dokumentacionin e paraqitur dhe dëgjoi diskutimet e përfaqësuesve të partive politike,

VËREN:

Në datën 18.2.2007, në Republikën e Shqipërisë u zhvilluan zgjedhjet për organet e qeverisjes vendore. Pas përfundimit të procesit të votimit dhe nxjerrjes së rezultatit të zgjedhjeve për çdo njësi zgjedhore nga KZQV-të përkatëse, vendimet e disa KZQV-ve për shpalljen e rezultateve të zgjedhjeve u ankimuan në Komisionin Qendror të Zgjedhjeve. Gjithashtu, në përfundim të shqyrtimeve administrative në KQZ, disa prej vendimeve të KQZ-së u ankimuan në Kolegjin Zgjedhor, pranë Gjykatës së Apelit, Tiranë. Në përfundim të procedurave ankimore dhe kalimit të afateve ligjore të ankimit në KQZ dhe në Kolegjin Zgjedhor, të përcaktuara në “Pjesën e dymbëdhjetë, kreu I dhe II” të Kodit Zgjedhor, të ndryshuar, KQZ-ja dispononte rezultatin e votimit për 366  kandidatë për kryetar njësie dhe rezultatin e votimit për 374 këshilla vendorë. Në përfundim të procesit të ankimit në rrugë administrative në KQZ dhe ankimit në rrugë gjyqësore në Kolegjin Zgjedhor, KQZ-ja vendosi të urdhërojë përsëritjen e zgjedhjeve në 20 njësi zgjedhore në datë 6.5.2007. Në 8 njësi zgjedhore u vendos përsëritja e  zgjedhjeve si për kryetarin, dhe për këshillin e njësisë, në 10 njësi zgjedhore u vendos përsëritja e zgjedhjeve vetëm për kryetarin e njësisë dhe në 2 njësi zgjedhore u vendos përsëritja e zgjedhjeve vetëm për këshillin e njësisë zgjedhore. 
Në përfundim të ankimeve në KQZ dhe në Kolegjin Zgjedhor për zgjedhjet e përsëritura të datës 6.5.2007, për dy njësi zgjedhore, përkatësisht në komunën Pult për kryetarin dhe në komunën Shalë për kryetarin dhe për këshillin, u shpallën zgjedhjet të pavlefshme dhe KQZ-ja vendosi të urdhërojë  përsëritjen e tyre më datë 3.6.2007.
KQZ-ja, pas marrjes së të gjitha të dhënave zyrtare nga KZQV-të dhe vendimet përfundimtare gjyqësore, si dhe pas përfundimit të procedurave ankimore dhe kalimit të afateve ligjore të ankimit në KQZ dhe në Kolegjin Zgjedhor, të përcaktuara në Kodin Zgjedhor, disponon rezultatin e zgjedhjeve për çdo njësi zgjedhore (bashki, komunë, njësi bashkiake). 
Në bazë të nenit 29 pika 4 të Kodit Zgjedhor, KQZ-ja, në bazë të rezultateve të shpallura nga KZQV-ja dhe pas përfundimit të shqyrtimeve në Gjykatë, shpall me vendim rezultatin përfundimtar të zgjedhjeve në shkallë vendi.
Në bazë të nenit 2 pika 34 të Kodit Zgjedhor, rezultati përfundimtar i zgjedhjeve i shpallur nga KQZ përmban:
1. rezultatin e votimit për kryetar bashkie dhe komune, të cilët janë zgjedhur në mënyrë të drejtpërdrejtë në njësitë zgjedhore përkatëse dhe 
2. numrin e vendeve të fituara nga çdo parti politike dhe koalicion, pas llogaritjeve të mandateve për këshillat vendorë. 

PËR KËTO ARSYE,

Komisioni Qendror i Zgjedhjeve, bazuar në nenin 29 pika 4 dhe nenin 2 pika 34 të Kodit Zgjedhor të Republikës së Shqipërisë,

VENDOSI:

1. Të shpallë rezultatin përfundimtar të zgjedhjeve, të datës 18.2.2007, për kryetar të njësive të qeverisjes vendore, sipas lidhjes nr.1, bashkëlidhur këtij vendimi.
2. Të shpallë numrin e vendeve të fituara nga secila prej partive politike, koalicioneve dhe kandidatëve të pavarur, për këshillat vendorë, sipas lidhjes nr.2,  bashkëlidhur këtij vendimi.
Ky vendim hyn në fuqi pas botimit në Fletoren Zyrtare.

